Христо Смирненски
Приказка за калта
Злободневка

chitanka.info

Приказка за калта[0]

В рядка ючбунарска кал

връщам се полупиян;

дайте лодките насам,

аз ще стана адмирал.

Наредете се в нощта

като средноморски флот

и да пуснем в вихрен ход

своите лодки, господа!

Няма нас какво да спре.

В кал е целий град залян,

„Цар Симеон“ е океан,

а пък „Пиротска“ море.

Бързо ний ще полетим

върху бронзовата площ

и в замислената нощ

тихи думи ще меним.

А цигарите над нас

замечтано ще димят

и по морския ни път

ще проблясват час по час.

И когато зърнем ний

замък ярко озарен,

нека всеки подир мен

в замъка да се отбий.

В замъка ни, господа,

чисто вино ще се лей

и кръчмарката ще пей

от любов и от тъга.

А когато сетний грош

тя от нази прибере,

пак по калното море

ще се пуснем в тъмна нощ.

И напразно с рев и яд,

с волска жила у ръка

ще ни плаши от брега

някой пристав — стар пират.

В безответната печал

флотата на бедний лорд

ще се носи с набег горд

по море от рядка кал.

[0] Публикация: Кво да е. Седмичен хумористичен вестник. София, г. IX, бр. 446 от 19 декември 1920 г., с подпис: Лорд Джемс Шокинг. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.